作者:方岳
標題:沁園春
內容:盡為春愁，盡勸春歸，直恁恨深。況雨急黃昏，寒欺客路，月明夜半，人夢家林。店舍無煙，楚鄉寒食，一片花飛那可禁。小凝佇，黯紅蔫翠老，江樹陰陰。汀洲杜若誰尋。想朝鶴怨兮猿夜吟。甚連天芳草，悽迷離恨，拂簾香絮，撩亂深心。汝亦知乎，吾今倦矣，甕有餘春可共斟。歸來也，問淵明而後，誰是知音。